Federalinė specialiosios statybos agentūra

Federalinė specialiosios statybos agentūra, FSSA () – sukarinta Rusijos Federacijos federalinė institucija, vykdanti ypatingos svarbos statybos ir kitokius infrastruktūros kūrimo ir palaikymo darbus.

FSSA direktorius – armijos generolas Nikolajus Abroskinas.

Pagrindiniai FSSA uždaviniai 
 specialiųjų ir gamybinių objektų, užtikrinančių valstybės saugumą, gynybą ir teisėtvarką, statyba
 kariuomenės dislokavimo vietų įrengimas, gyvenamųjų ir socialinės infrastruktūros objektų, skirtų ginkluotosioms pajėgoms, federalinėms vykdomosios valdžios institucijoms, Rusijos Federacijos subjektų valdžios organams ir vietos savivaldos organams, statyba
 branduolinių ginklų gamybos ir saugojimo komplekso įmonių, cheminio ir kitokių masinio naikinimo ginklų saugyklų ir naikinimo įmonių statyba ir rekonstrukcija
 gynybinės ir bendrosios paskirties automobilių kelių techninis aptarnavimas ir atstatymas Rusijos Federacijos teritorijoje, taip pat jų statybam veikiant kaip rangovui.
 elektros energijos tiekimo tinklo veiksnumo didinimas, eksploatavimas ir atstatymas siekiant palaikyti valstybės gynybinę galią ir saugumą
 dalyvavimas atstatant specialiuosius objektus rajonuose, nukentėjusiuose nuo ypatingų situacijų, avarijų, kastastrofų ir stichinių nelaimių
 mobilizacinės paskirties objektų statyba ir atstatymas
 karinių vienetų kovinės ir mobilizacinės parengties palaikymas savo kompetencijos srityje
 karinių vienetų kariškių ir civilių tarnautojų apmokymo veikti statant specialiusoius objektus ir kelius, eksploatauojant ir atstatant vieningą elektros energijos tiekimo tinklą organizavimas.

Istorija 
1951 m. TSRS Vidaus reikalų ministerijos sudėtyje buvo įkurta Statybos valdyba Nr. 565 (), kuri 1953 m. liepos 13 d. buvo reorganizuota į Vyriausiąją specialiosios statybos valdybą (Главное управление специального строительства). Ši organizacija turėjo skubiai aplink Maskvą sukurti priešlėktuvinės gynybos sistemos infrastruktūrą.
1953 m. spalį šios organizacijos sudėtyje buvo organizuota Leningrado valdyba, turėjusi ten statyti PLG objektus.

Nuo 1955 m. organizacijos veikla išsiplėtė, nes ji ėmė įvairiuose regionuose statyti kosminių tyrimų objektus (skrydžių valdymo centrą, gamyklas, bandymo stendus ir kt.).

Beveik visą savo istoriją FSSA stato ir rekonstruoja aviacijos pramonės objektus, pvz., Tušino mašinų gamybos, Saratovo ir Voronežo aviacijos, Maskvos sraigtasparnių gamyklos.
Nuo 1970 m. FSSA dalyvavo statant atominių povandeninių laivų statybos ir remonto įmones.

Per 50 veiklos metų pastatyta daug gamyklų (pvz., Aukštutinės Saldos metalurgijos kompleksas, Voronežo mechanikos gamykla, Samaros hidroautomatikos gamykla, IžMašas ir kt.), mokslinio tyrimo ir projektavimo institutų (pvz., Televizijos MTI ir Automatinės aparatūros MTI Maskvoje, bandomasis konstravimo biuras „Raduga“ Sankt-Peterburge ir kt.).

Nuorodos 
 Спецстрой России. Историческая справка 

Rusijos institucijos
Statybos organizacijos